ব্যুরো:চূড়ান্ত বিশৃঙ্খলা। পঞ্চমীর সন্ধ্যায় ভিড়ের চাপে দেশপ্রিয় পার্কে আহত হলেন বেশ কয়েকজন। সব চেয়ে বড় দুর্গা দেখতে এসে কারও কারও মাথা পর্যন্ত ফাটল। শেষ পর্যন্ত দেশপ্রিয় পার্কের প্রতিমা দর্শন বন্ধ করল পুলিস। বিশাল বিশাল হোর্ডিং। কয়েক মাস ধরেই এ রাজ্য তো বটেই দেশ-বিদেশেও ছড়িয়ে গিয়েছিল দক্ষিণ কলকাতার দেশপ্রিয় পার্কের নাম। সেখানেই হচ্ছে বিশ্বের সব চেয়ে বড় দুর্গা প্রতিমা। উদ্বোধনের আগে থেকেই ভিড় হচ্ছিল। পঞ্চমীর সন্ধ্যায় কার্যত জনসুনামি আছড়ে পড়ল দেশপ্রিয় পার্কে। ভিড়ে বেসামাল হয়ে পড়ে গেলেন অনেকেই। মাথা ফাটল বেশ কয়েকজন দর্শনার্থীর। পদপিষ্ট হওয়ার আশঙ্কা। অথচ যথাযথ পুলিসকর্মী কোথায়! যে কজন পুলিসকর্মী ছিলেন, তাঁরা অসুস্থ, আহত মানুষদের পাশে দাঁড়ালেন। এত কম সংখ্যক পুলিসকর্মী দিয়ে এই বিশাল ভিড় কীভাবে ম্যানেজ দেওয়া যেত? সে প্রশ্নটা যখন উঠছে, তখন দেশপ্রিয় পার্ক পরিদর্শনে সপারিষদ হাজির হন নগরপাল। খতিয়ে দেখার পর রাতে লালবাজারে সাংবাদিক বৈঠক। সেখানেই ঘোষণা দেশপ্রিয় পার্কের দরজা দর্শনার্থীদের জন্য বন্ধ।   অথচ পুজো উদ্যোক্তাদের দাবি, তাঁরা সব নিয়ম মেনেছিলেন।  মিস ম্যানেজমেন্টের দায় পুলিসের ওপরই চাপিয়েছেন রাজ্যের মন্ত্রী। পুলিসের অবশ্য দাবি, নিয়ম মানেননি উদ্যোক্তারা। এত প্রচার, এত বড় প্রতিমার কথা শুনেও তবে কেন এতদিন চুপ করে বসেছিল পুলিস? কীভাবে অনুমতি ছাড়া এতো বড় প্রতিমা গড়লেন উদ্যোক্তারা? সে দিকেই বা কেন নজর দেয়নি পুলিস? অনেক রাজনৈতিক দলের মিটিং মিছিলেও আগাম অনুমতি থাকে না, তা যদি ঠিকঠাক ম্যানেজ করতে পারে পুলিস, তবে কেন ঠিক মতো দেশপ্রিয় পার্কের পুজোর ম্যানেজমেন্ট থেকে হাত তুলে নিতে হল পুলিসকে? এ কি নিজেদের অব্যবস্থা আর গাফিলতি ঢাকার কৌশল? নাকি এর পিছনে রয়েছে অন্য কোনও কারণ? প্রশ্নগুলি কিন্তু উঠতে শুরু করেছে।